Ηχηρό μήνυμα στο ΣτΕ από το Δικαστήριο του Στρασβούργου

[Ανακοινώσεις Συντονιστικής](https://www.olomeleia.gr/el/taxonomy/term/4)

21/11/2024

Η Συντονιστική Επιτροπή της Ολομέλειας των Προέδρων των  
Δικηγορικών Συλλόγων Ελλάδος, που συνεδρίασε στις 21-11-2024 στην Αθήνα, εξέδωσε την ακόλουθη ανακοίνωση:

Το Ευρωπαϊκό Δικαστήριο Ανθρωπίνων Δικαιωμάτων με την από  
19-11-2024 Απόφασή του (Προσφυγή αριθ. 51774/17) έκρινε ότι το  
Συμβούλιο της Επικρατείας παραβίασε το δικαίωμα του προσφεύγοντος σε δίκαιη δίκη, στηλιτεύοντας την τυπολατρική νομολογιακή εφαρμογή του Ν. 3900/2010, ως προς τις προϋποθέσεις του παραδεκτού της αίτησης αναίρεσης.  
Το ηχηρό μήνυμα, που το Δικαστήριο του Στρασβούργου έστειλε  
στα εθνικά δικαστήρια για τη διασφάλιση του δικαιώματος πρόσβασης σε δικαστήριο και σε δίκαιη δίκη, σύμφωνα με το άρθρο 6 παρ. 1 της ΕΣΔΑ, ως φαίνεται, δεν πρέπει να έφτασε στους αποδέκτες του, τους  
εφαρμοστές του δικαίου.  
Διότι, πως άλλως, πρέπει να εκληφθεί το γεγονός ότι επίκειται η σύγκληση της Διοικητικής Ολομέλειας του Αρείου Πάγου με θέμα τη «Συμπλήρωση του άρθρου 5 του Κανονισμού Εσωτερικής Λειτουργίας του Αρείου Πάγου [Π/Δ 63 (ΦΕΚ Α΄ 115/18-5-2023)], ως προς τον καθορισμό του αριθμού των σελίδων των εισαγωγικών δικογράφων, προσθέτων λόγων, προτάσεων ή υπομνημάτων κ.λπ., που κατατίθενται ενώπιον των πολιτικών και ποινικών Τμημάτων του Αρείου Πάγου, ως και του χρόνου αγόρευσης των πληρεξουσίων των διαδίκων».  
Ο Άρειος Πάγος, δυστυχώς, ακολουθεί πιστά τα βήματα του ΣτΕ υιοθετώντας περιορισμούς στα δικαιώματα των διαδίκων και στην προφορικότητα της διαδικασίας και παραβλέποντας το δικαίωμα απρόσκοπτης πρόσβασης των πολιτών στη δικαιοσύνη.

Προφανώς, και στην περίπτωση αυτή, η ανάγκη επιτάχυνσης της δικαιοσύνης θα αποτελεί τον αιτιολογικό λόγο για τις αποφάσεις της Διοικητικής Ολομέλειας.  
Τέτοια επιτάχυνση όμως, δεν διαπιστώθηκε στο Συμβούλιο της Επικρατείας παρά την υιοθέτηση αντίστοιχων μέτρων, με αποτέλεσμα το ΣτΕ να παραμένει σε περίοπτη θέση πανευρωπαϊκά ως προς τους  
χρόνους απονομής της Δικαιοσύνης, με 1239 ημέρες καθυστέρησης.  
Η Συντονιστική Επιτροπή καλεί την Πρόεδρο και τη Διοικητική Ολομέλεια του Αρείου Πάγου να αναστοχαστούν με βάση την άνω απόφαση του ΕΔΔΑ, να αντιμετωπίσουν αποτελεσματικά τα πραγματικά  
προβλήματα της Δικαιοσύνης και να προασπίσουν το Κράτος Δικαίου.  
Η επιτάχυνση της Δικαιοσύνης επέρχεται με τον έγκαιρο προσδιορισμό και έκδοση των αποφάσεων και όχι με την υιοθέτηση μέτρων υπερβολικής τυπολατρίας και τη θέσπιση περιορισμών στα  
δικαιώματα των διαδίκων και στη δικαστική τους παράσταση.